Piraattipuolueen varapuheenjohtaja ja kuntavaaliehdokas, ydinfysiikan tohtori Petrus Pennanen arvioi Puheenvuoron blogissaan, että ainoa vaihtoehto ympäristöystävälliseen, järkevän hintaiseen kaukolämmön tuotantoon Helsingissä on ydinvoima.

–Helsingin Hanasaaren massiiviset hiilikasat saavat monen kaupunkilaisen mietteliääksi. Hiilivuori poltetaan kaupungin lämmittämiseksi uunissa ja tuprutetaan savut taivaalle kasvihuonepäästöjen ollessa suurempia kuin millään muulla energiamuodolla. Maailman yhden edistyksellisimmän ja kehittyneimmän maan pääkaupunki toimii yhtä vastuuttomasti kuin pahin kehitysmaasaastuttaja, hän toteaa nykytilanteesta.

Pennasen mukaan ”poliitikkojen standardiratkaisu” hiiliongelmaan on panostaa uusiutuvaan energiaan.

–Minustakin tuuli- ja aurinkovoima on lähtökohtaisesti hyvä asia, ja aurinkopaneelien asentaminen katoille on syytä tehdä helpommaksi. Helsingissä ja muissa Suomen kaupungeissa paneelit tai tuulimyllyt eivät kuitenkaan pysty tuottamaan kaukolämpöä, josta suurin osa kasvihuonepäästöistämme koostuu. Eikä kumpikaan usein tuota edes sähköä silloin kun sitä eniten tarvitaan, eli sydäntalven pakkasilla, hän kommentoi.

–Minusta taas politiikan perustana tulee olla tutkijoiden ja insinöörien kuuntelu tarkalla korvalla. Kun tosiasioita katsotaan silmiin ainoa vaihtoehto ympäristöystävälliseen, järkevän hintaiseen kaukolämmön tuotantoon Helsingissä on ydinvoima, Pennanen jatkaa.

Hänen mukaansa ydinvoiman suhteen paras vaihtoehto on uusien sarjavalmisteisten minireaktorien käyttö.

–Modernia voimalaa ei tarvitse rakentaa tuhansien ihmisten voimalla kymmentä vuotta, vaan sen reaktori tuodaan kapselina paikalle rekalla. Useiden vuosien käytön jälkeen kapseli lähetetään takaisin tehtaalle kierrätykseen ja korvataan uudella, Pennanen kertoo.

Pennasen mukaan käteen mahtuvassa metallipallossa ydinpolttoainetta on yhtä paljon energiaa kuin isossa hiilikasassa tai rahtilaivallisessa Amerikassa hakattua metsää.

–Tästä yhdestä pallosta voi tuottaa useiden kymmenien tuhansien helsinkiläisten päivässä käyttämän sähkö- ja lämpöenergian. Yksi käteen mahtuva pallo korvaa ne tuhannet hiilitonnit, jotka Hanasaaren voimalaitos kuluttaa vuorokaudessa täydellä teholla käydessään, hän kirjoittaa.

Kaukolämpöä tuottavan modernin ydinvoimalan sijoituspaikaksi löytyy Pennasen mukaan useita vaihtoehtoja. Hän sanoo, että kaukolämpöputki voidaan ”järkevillä kustannuksilla” rakentaa jopa 90 kilometrin päästä Loviisasta, jos sinne tehdään uusi voimala. Myös Inkoosta löytyy Pennasen mukaan rakennuspaikaksi käytöstä poistettavan hiilivoimalan alue.